BRATISLAVA. Slovenské elektrárne, a. s., (SE) vlani vykázali zisk pred úrokmi, odpismi a zdanením (EBIDTA) na úrovni 531 miliónov eur, čistý zisk vo výške 170 miliónov eur a investovali 707 miliónov eur. Informovala o tom po dnešnom valnom zhromaždení (VZ) spoločnosti hovorkyňa SE Janka Burdová.
Tieto výsledky dosiahli SE podľa nej vďaka pokračujúcemu zlepšovaniu efektívnosti nákladov, ktoré zmiernilo ďalší výrazný pokles cien elektriny na trhu, ako aj pokles jej výroby vo vodných elektrárňach.
"Naše výsledky potvrdzujú správnosť stratégie zvyšovania efektívnosti vo všetkých oblastiach firmy, ako aj úspešnosť nášho obchodovania na trhu a manažmentu nasadzovania jednotlivých typov elektrární, napriek ďalšiemu výraznému poklesu ceny elektriny," povedal v tejto súvislosti generálny riaditeľ a predseda predstavenstva SE Nicola Cotugno.
"V roku 2015 budeme pokračovať v aktivitách zameraných na dosahovanie takýchto dobrých výsledkov a v investičnej stratégii, kde dostavba tretieho a štvrtého bloku Atómovej elektrárne Mochovce je našou strategickou prioritou," podčiarkol šéf SE.
Valné zhromaždenie SE zároveň zvolilo nových členov predstavenstva a dozornej rady spoločnosti. Novým členom predstavenstva sa za Enel stal Ľubomír Maxim.
Novými členmi dozornej rady sa stali nominanti Enelu, a to Leonardo Zannella, Vittorio Giuseppe Francesco Vagliasindi, Roberto Antonio Enzo Deambrogio, Ludovica Maria Vittoria Parodi Borgia a Alessandra Proietti Semproni, ktorí sa ujali funkcií uvoľnených po zániku funkcie Livia Vida, Luigiho Michiho, Francescy Gostinelli, Marca Salemmeho a Carla Tamburiho.
Predsedom dozornej rady sa stal Roberto Antonio Enzo Deambrogio, nominant Enelu. Podpredsedom dozornej rady sa stal nominant Slovenskej republiky Radovan Okenka.
Slovenské elektrárne, a. s., je najväčšia energetická spoločnosť na Slovensku, ktorá vyrába približne 82 % elektriny vyrobenej v SR. Akcionármi spoločnosti sú talianska energetická spoločnosť Enel so 66 % a Ministerstvo hospodárstva SR s 34 %. SE vlani dodali 20.215 GWh elektriny, z toho 92 % sa vyrobilo bez produkcie emisií oxidu uhličitého.